༄༅། །དྲིས་ལན་ཡང་གསལ་སྒྲོན་མ་ཞེས་བཏགས་པ་གསང་སྔགས་རྙིང་མར་ལོག་རྟོག་སྤེལ་བ་གཞོམ་བྱེད་རྒྱལ་བའི་གསུང་བཞིན་ལེགས་པར་བཤད་པ་ལུང་གི་རྔ་ཆེན་ཞེས་བྱ་བ་བཞུགས་སོ། །
ན་མོ་གུ་རུ་བྷྱཿབི་ཛ་ཡནྟུ། བདེན་གསུང་ཚད་མའི་ཉི་མ་རྐང་གཉིས་གཙོ། །བདེན་པའི་མཐར་ཐུག་འགོག་བདེན་འདུས་མ་བྱས། །གང་ཞིག་བདེན་པ་མངོན་རྟོགས་ལམ་གྱི་ཆོས། །དེ་དེའི་མཚན་ཉིད་གང་མངའ་གཏན་གྱི་སྐྱབས། །ཐུགས་རྗེའི་བདག་ཉིད་རྒྱལ་བས་གདུལ་བྱ་ཡི། །ཁམས་དབང་བསམ་པའི་རྗེས་མཐུན་གསུངས་པ་ལ། །ཕྱོགས་ལྷུང་ཕྲག་དོག་གདོན་གྱི་ཀུན་དཀྲིས་ཅན། །སྙིགས་དུས་བསྟན་པའི་ཆུ་བུར་འདི་གཞོམ་བྱ། །མཐའ་བྲལ་མཐའ་ལ་ལྷུང་བའི་རྟོག་གེའི་སྤྲིན། །ཆགས་སྡང་རླུང་གིས་སྦར་བས་ངེས་དོན་གྱི། །ཕྲིན་ལས་སྣང་བའི་དཀྱིལ་འཁོར་ཆུད་གསན་པར། །ཕྱོགས་འདིར་བློ་མཆོག་བྱམས་འཇམ་དབྱངས་སོགས། རྣམས་ཀྱིས་གཟུ་དཔང་མཛོད། །དེ་ལ་རེ་ཞིག་རི་བོ་དགེ་ལྡན་པའི་བསྟན་ཁྲོད་དུ་བཞུགས་པའི་བྲག་དཀར་དགེ་བཤེས་བྱ་བ་ཞིག་གིས་ཉམས་ལེན་གྱི་ཚུལ་ལ་དྲིས་ལན་གྱི་ཡི་གེ་ཞིག་མཛད་པ་མིག་ལམ་དུ་སྣང་བར་གྱུར་མོད། བློ་དང་ལྡན་པ་རྣམས་དོགས་པ་སེལ་དགོས་པ་མི་འདུག་ཀྱང་། བློ་གྲོས་ཉམ་ཆུང་བ་རྣམས་ལོག་པར་རྟོག་པའི་ལམ་ལས་བཟློག་པའི་ཕྱིར་ཅུང་ཟད་དཔྱད་པར་བྱའོ། །དེ་ལ་ཁྱེད་ཀྱི་ཡི་གེ་དེར། ཐོག་མར། བླ་མ་རིན་པོ་ཆེའི་གཞི་ནི་ཆོས་ཀྱི་བློ་མི་སྐྱེ། ཆོས་བྱེད་འདོད་ཅིག་བྱུང་བའི་ཚེ་རོ་མཚོ་འཁོར་ལ་བརྒྱབ་པ་ལྟ་བུའི་མགོ་བོ་འཁོར་ཏེ། ཞེས་བྲིས་པ། བླ་མ་རིན་པོ་ཆེའི་གཞི་ནི་ཆོས་ཀྱི་བློ་མི་སྐྱེ་ཞེས་པ་ལྟ་བུ་ཞིག་ལས་གོ་རྒྱུ་མ་བྱུང་བ། རྣམ་དབྱེ་སྦྱར་མ་ཤེས་པས་འབྲེལ་མེད་དུ་གྱུར་ཏེ། བླ་མ་རིན་པོ་ཆེ། གཞི་ནས་ཞེས་རྣམ་དབྱེ་ལྔ་པ་སྦྱར་ན་འབྲེལ་ཆགས་པར་འགྱུར་ལ། ཡང་ཇི་སྐད་དུ། མི་འདྲ་བ་ལ་དཔེ་མ་གྲུབ། །འདྲ་བ་དེ་ཉིད་དངོས་མ་ཡིན། །ཞེས་པས། ཆོས་གང་དང་གང་ལ་དཔེ་དོན་མཚུངས་པ་ཞིག་སྦྱར་བ་མཁས་པ་རྣམས་ལ་གྲགས་ཤིང་གྲུབ་པས་རོ་ལ་སེམས་མེད་པས་མཚོ་ལ་གཡེང་བར་མགོ་འཁོར་བའི་འདུ་ཤེས་མི་འབྱུང་བས་ཁྱེད་ལ་འདྲི་བ་པོ་དེ་འདུ་ཤེས་མེད་པ་ཞིག་ཡིན་འདྲ་བས་བཤད་ཀྱང་གོ་བར་མི་འགྱུར་ལ། རོ་མཚོ་ལ་བསྐྱུར་བའི་མགོ་གཅིག་པུ་འཁོར་བ་ག་ལ་སྲིད། དཔེ་དོན་འགལ་བ་ཅན་སྤྲོ་བའི་རྣམ་དཔྱོད་ཀྱང་ཁམས་ཆེ། ཡང་གོང་གི་འཕྲོས་སུ། ཇི་ལྟར་བྱེད་མི་ཤེས་པར་འདུག་པའི་ཆོས་དེ། གང་ལ་ཟེར་སོགས་དང་། ཆོས་ཞིག་བྱེད་རྒྱུ་བྱུང་ན་བཟང་ཞིང་མ་བྱུང་ཡང་ཆོག་པ་ལྟ་བུ་བྱེད་རྐྱེན་འདུག་པའི་དེ་ལྟར་ཡིན་ནམ། སོགས་འབྲེལ་མེད་འགའ་ཞིག་བྲིས་འདུག་པས་མཚོན་ཡི་གེ་འདིའི་མགོ་མཇུག་ཐམས་ཅད་དུ་ཡིག་ནོར་དང་། རྣམ་དབྱེ་སྦྱར་ཚུལ་མ་ཤེས་པ་སྡེབ་མ་དག་པ་སོགས་ནོར་བའི་ཕུང་པོ་སྨོས་ཀྱིས་མི་ལང་བར་སྤྲོས་འདུག་པས་དཔྱད་པར་བྱ་བའི་ཡུལ་དུ་མ་དམིགས་ཤིང་ཡིག་སྡེ་བ་ཙམ་ཡང་མི་མཁྱེན་བཞིན་དུ་ཆོས་ཀྱི་ཚུལ་ལ་དགག་སྒྲུབ་ཀྱི་ཐུགས་ཁུར་དེ་བཞག་ན་ལེགས་པར་མངོན་ནོ། །ཡང་ཆོས་ནི་འཛིན་པ་ལ་ཟེར་ཆོས་བྱེད་པ་འཛིན་པའི་ཐབས་ལ་འབད་པ་ཡིན། ཞེས་བྲིས་པ་ཆོས་ཀྱི་སྒྲ་ཤེས་བྱ་སྤྱི་ལ་འཇུག་པ་ཁྱོད་ཀྱིས་ལམ་དང་མྱང་འདས་གཅིག་པུར་བསམ་ནས་སྨྲས་པའང་དོན་མ་རྟོགས་ཏེ། རྣམ་བཤད་རིགས་པར། ཆོས་ནི་ཤེས་བྱ་ལམ་དང་ནི། །མྱ་ངན་འདས་དང་ཡིད་ཀྱི་ཡུལ། །བསོད་ནམས་ཚེ་དང་གསུང་རབ་དང་། །འབྱུང་འགྱུར་ངེས་དང་ཆོས་ལུགས་ལའོ། །ཞེས་པའི་ཕྱིར་རོ། །ཆོས་བྱེད་པ་འཛིན་པའི་ཐབས་ལ་འབད་པར་སྨྲ་བའང་ཁྱོད་རང་གི་གོ་ཕྱོགས་ཙམ་སྟེ་མཁས་པ་གཞན་གྱིས་བཤད་པ་མ་མཐོང་ངོ་། །ཡང་། བདེ་བ་འདོད་ཅིང་སྡུག་བསྔལ་ཆུང་ངུ་ཙམ་ཡང་མི་འདོད་པ་ཤ་སྟག་ཡིན་པའི་ངེས་པར་ཆོས་བྱེད་དགོས། དེ་ལས་ཐབས་གཞན་མེད། ཅེས་བྲིས་པ། སེམས་ཅན་རྣམས་བདེ་བ་འདོད། སྡུག་བསྔལ་ཆུང་ངུ་ཙམ་ཡང་མི་འདོད་པ་ཤ་སྟག་ཡིན་པས། བདེ་བའི་ཐབས་སུ་ངེས་པར་དམ་པའི་ཆོས་བྱེད་དགོས། དེ་བས་ཐབས་གཞན་གྱིས་གཏན་གྱི་བདེ་བ་ཐོབ་པར་མི་ནུས། ཞེས་སྨྲས་ན་གོ་བདེ་ཞིང་འདྲི་བ་པོའི་བློ་ལ་ངེས་པར་འགྱུར་གྱི། ཇི་སྐད་དུ། ཚིག་ཀྱང་སྡེ་བ་ལེགས་མི་ཤེས་ན། །དོན་བཟང་སྨོས་ཀྱང་ཅི་ཞིག་དགོས། །ཞེས་པ་དྲན་ཏོ། །ཡང་ནོར་བསྒོམས་ན་ནོང་སངས་རྒྱས། ནུབ་བསྒོམས་ན་ནུབ་སངས་རྒྱས་ཟེར་བའི་གདམས་ངག་ཟབ་མོ་ཡོང་གིན་འདུག་པ་དེ་ལ་ཡིད་བརྟན་རུང་ངམ་མི་རུང་ཞེས་ཁྱེད་ལ་དྲིས་འདུག་པ། ཁྱེད་རང་རྣམ་པས་བསྒོམས་ནས་སངས་རྒྱས་མི་ཐོབ་པར་འདོད་པ་ཡིན་ནམ། ངེད་ནི་བསྒོམས་ན་སངས་རྒྱས་ཐོབ་པར་འདོད་པ་ཡིན་ཏེ། གསང་སྔགས་སུ་མ་ཟད་མདོ་ལམ་དུའང་། བཅོམ་ལྡན་འདས་ཀྱིས་དེ་སྐད་ཅེས་བཀའ་སྩལ་པས། སོ་སྐྱེ་དྲུག་ཁྲིས་བདེན་པ་མཐོང་ནས་མི་སྐྱེ་བའི་ཆོས་ལ་བཟོད་པ་ཐོབ་བོ། །ཞེས་ཟབ་མོའི་ཆོས་ཐོས་པའི་མོད་ལ་མཐོང་ལམ་རྟོགས་པར་གསུངས་པ་དང་། བྱང་ཆུབ་སེམས་དཔའ་དེ་འདོད་ན་ཞག་བདུན་གྱིས་བླ་ན་མེད་པའི་རྫོགས་པའི་བྱང་ཆུབ་ཐོབ་པར་བྱེད་དོ། །ཞེས་སོགས་གསུངས་པའི་ཕྱིར། རྡོ་རྗེ་འཆང་གི་ལམ་ནི་མྱུར་ཞིང་ཐབས་ལ་མ་རྨོངས་པས་མིག་འཕྲུལ་ལྟ་བུས་རྫོགས་པའི་སངས་རྒྱས་ཀྱི་འབྲས་བུ་སྟེར་བར་བྱེད་པ་ཞིག་སྟེ། སཾ་པུ་ཊི་ལས། ཉིན་བཞིན་བྲམ་ཟེ་གསོད་པ་དང་། །མཚམས་མེད་ལྔ་ནི་བྱེད་པ་དང་། །ཆོམ་རྐུན་ལས་ཀྱི་ལོངས་སྤྱོད་པའང་། །འདི་ཡི་ལམ་གྱིས་གྲོལ་འགྱུར་ཏེ། །སྡིག་པས་གོས་པར་མི་འགྱུར་རོ། །ཞེས་གསུངས་ཤིང་སྔོན་དུ་ལས་ངན་པ་དེ་དག་བྱེད་བཞིན་པ་ཞིག་ཡིན་ཡང་སྔགས་ལམ་དང་འཕྲད་པའི་མོད་ལ་སྦྱངས་པ་སྔོན་དུ་སོང་མ་སོང་ཇི་ལྟར་རུང་གྲོལ་བར་འགྱུར་བ་མྱུར་ལམ་འདིའི་ཁྱད་པར་གྱི་ཆོས་སུ་གྲུབ་པ་ལས་རྙིང་མ་ཁོ་ནའི་ཁྱད་ཆོས་མིན་པས་ཐུགས་གུ་དོག་དེ་འདྲ་མཛད་མི་འོས་ཤིང་། སྔོན་གྱི་དུས་སུ་བྷཾ་ག་ལའི་ཡུལ་དུ་རྒྱལ་པོ་ཧ་རི་ཙནྡྲ་འཁོར་སྟོང་ཕྲག་བཅས་རྡོ་རྗེ་འཆང་གི་སར་གཤེགས་པ་དང་། ཨོ་རྒྱན་གྱི་རྒྱལ་པོ་ཨིནྡྲ་བྷུ་ཏི་འཁོར་ཁྲི་ཕྲག་བཅས་རིག་འཛིན་གྱི་སར་གཤེགས་པས་ཨོ་རྒྱན་གྱི་ཡུལ་ཙམ་སྟོངས་པར་གྲགས་པ་དང་། སྲས་པུ་ཏྲི་གསུམ་འཁོར་བདུན་བརྒྱ་དང་སྲས་མོ་གོ་མ་དེ་བའི་འཁོར་བརྒྱ་དང་བཅས་པ་རྡོ་རྗེ་སེམས་དཔའ་སྒྱུ་འཕྲུལ་དྲྭ་བའི་ཚོམ་བུ་ཚོགས་སྒྲུབ་ཀྱི་རྣལ་འབྱོར་ལ་བརྟེན་ནས་རྡོ་རྗེ་འཆང་གི་སར་གཤེགས་པའི་ཚུལ་ཤེར་ཕྱིན་ཚུལ་བརྒྱ་ལྔ་བཅུ་པའི་འགྲེལ་པར་གསུངས་ཤིང་སློབ་དཔོན་ཡེ་ཤེས་བཤེས་གཉེན་གྱིས་མཛད་པའི་གཞུང་དེ་ཉིད་བསྟན་འགྱུར་གྱི་ནང་དུ་བཞུགས་ལ་རྡོ་རྗེ་སེམས་དཔའ་སྒྱུ་འཕྲུལ་དྲྭ་བ་ནི་གསང་སྔགས་རྙིང་མའི་ཏནྟྲ་སྡེ་བཅོ་བརྒྱད་ཀྱི་སྤྱི་རྒྱུད་དཔལ་གསང་བ་སྙིང་པོ་ཡིན་ཏེ་རྒྱལ་པོ་ཨིནྡྲ་བྷཱུ་ཏི་ཛའི་ཁང་ཐོག་ཏུ་རྒྱུད་སྡེ་དེ་རྣམས་གླེགས་བམ་གྱི་ཆར་བབས་པའི་ཚུལ་དེར་ཞིབ་མོར་ཡོད་པས་ལྟོས་ཤིག །དེ་བཞིན་དུ་རྒྱ་བོད་ཀྱི་གྲུབ་ཐོབ་མཆོག་རྣམས་ནས་ཐ་ན་གྲུབ་པའི་རྟགས་མཚན་ཕྲ་མོ་ཙམ་ཞིག་ཡན་ཆད་སྔགས་ལམ་ལ་བརྟེན་ནས་བྱུང་བ་ཁོ་ན་སྟེ་དེ་ཐམས་ཅད་བསྒོམས་ནས་གྲོལ་བ་ཤ་སྟག་ཡིན་ནོ། །དེའང་བསྐྱེད་རིམ་གྱི་ལམ་ཇི་བཞིན་པ་བསྒོམས་པས་ཀྱང་རབ་ཟླ་བ་གཅིག་འབྲིང་གསུམ་ཐ་མས་དྲུག་ཇི་ལྟར་ཡང་སྤོགས་ཆོག་དང་བཅས་པའི་ཟླ་བ་བཅུ་གཉིས་ནས་དངོས་གྲུབ་འགྲུབ་པར་རྒྱུད་སྡེ་རྣམས་ནས་མགྲིན་གཅིག་གིས་གསུངས་པ་དེ་ནངས་ནུབ་ནམ་བསྒོམས་ན་སངས་རྒྱས་པར་གསུངས་པ་མ་ཡིན་ནམ། གཞན་ཡང་དབང་པོ་རྣོན་པོ་ཁ་ཅིག་བསྒོམ་མ་དགོས་པར་དབང་དུས་ཁོ་ནར་གྲོལ་བ་ཨིནྡྲ་བྷཱུ་ཏི་ལྟ་བུ་དང་། འཐག་མཁན་རྣམས་ཀྱི་ཕ་རྒན་རྒས་འཁོག་ཆེ་བས་བུ་རྣམས་ངོ་ཚ་ནས་མི་མངོན་པར་སྦས་པ་ཞིག་ལ་གྲུབ་ཐོབ་ཛ་ལནྡྷ་རི་པས་བྱིན་གྱིས་བརླབས་ནས་གདམས་ངག་ཅུང་ཟད་བྱིན་པ་བསྒོམས་པས་གྲོལ་བ་གྲུབ་ཐོབ་ཏནྟི་པར་གྲགས་པ་དང་། གཽ་རཀྵ་སྟེ་བ་ལང་རྫི་བོར་གྲགས་པ་དང་། ཞིང་པ་རྟོག་རྩེ་བ་དང་། གདོལ་པའི་བུ་མ་ཏཾ་གི་དང་། ཌོམྦྷི་པ་སྟེ་གཡུང་མོ་ཅན་དང་། བྱ་ལི་པ་སྟེ་བྱ་རྔོན་པ་སོགས་གྲུབ་ཐོབ་ཆེས་ཆེ་བ་དེ་ཐམས་ཅད་ཀྱིས་སྤྱོད་པ་ཐ་མལ་གྱི་ཚུལ་དུ་གནས་བཞིན་པར་བླ་མའི་མན་ངག་ནངས་བསྒོམས་ནངས་རྒྱས་ནུབ་བསྒོམས་ནུབ་སངས་རྒྱས་པར་མཛད་པ་ཡིན། དེ་བཞིན་དུ་བོད་ཀྱི་ལྗོངས་སུ་བསྟན་པ་སྔ་བར་ལ་སློབ་དཔོན་ཆེན་པོའི་ཐུགས་སྲས་རྗེ་འབངས་ཉེར་ལྔ། མཆིམས་ཕུའི་རྟོགས་ལྡན་བརྒྱད་ཅུ། ཡེར་བའི་གྲུབ་ཐོབ་བརྒྱ་རྩ་སོགས་དང་། བཻ་རོས་ཁམས་སུ་སྤང་རྒན་པོ་མི་ཕམ་མགོན་པོ་དགུང་ལོ་བརྒྱད་ཅུ་རྩ་ལྔ་ལོན་པ་ཞིག་བྱིན་གྱིས་བརླབས་ནས་གདམས་ངག་ཅུང་ཟད་བསྟན་པས་གྲོལ་ཞིང་དགུང་ལོ་ཡང་ཉིས་བརྒྱ་ལྷག་བཞུགས་ནས་མཐར་སྐུ་ལུས་ན་བུན་ལྟར་ཡལ། དེའི་སློབ་མ་ངན་ལམ་བྱང་ཆུབ་རྒྱལ་མཚན། ཟ་དམ་རིན་ཆེན་དབྱིག །ཁུ་འགྱུར་གསལ་བའི་མཆོག །ཉང་བྱང་ཆུབ་གྲགས། ཉང་ཤེས་རབ་འབྱུང་གནས་རྣམས་གཅིག་རྟིང་ལ་གཅིག་ཝ་སེང་གེ་བྲག་སོགས་སུ་སྐུ་ན་བུན་ཡལ་བ་ལྟར་སོང་། ཉང་ཏིང་འཛིན་བཟང་པོ་དང་། དེའི་སློབ་མ་སྦ་སྟོན་བློ་གྲོས་དབང་ཕྱུག །འབྲོམ་རིན་ཆེན་འབར། ལྡང་མ་ལྷུན་གྲུབ་རྒྱལ་མཚན། ལྕེ་བཙུན་སེང་གེ་དབང་ཕྱུག །གྲུབ་ཐོབ་མེ་ལོང་རྡོ་རྗེ་སོགས་མང་རབ་ཅིག་གཟུགས་སྐུ་ཟག་མེད་འཇའ་ལུས་སུ་སོང་བ་གྲུབ་ཐོབ་རྣམས་ཀྱི་རྣམ་ཐར་ཙམ་སྤྱན་འོག་ཏུ་མ་ཆུད་པས་ཆོས་སྐད་འདི་རྙིང་མ་ཁོ་ནའི་ཡིན་པར་བསམས་ནས་ཆོས་དང་གང་ཟག་ཐམས་ཅད་ལ་སྐུར་པ་ཚན་པོ་ཆེ་བཏབ་བོ། །འོ་ན་ད་ལྟ་གྲོལ་བར་མི་ནུས་པ་ཅི་ཡིན་སྙམ་ན། དེང་སང་ནི་དུས་སྙིགས་མའི་མཐར་ལྷུང་། གང་ཟག་གི་བློ་སྟོབས་དང་ཤེས་བརྩོན་འགྲིབ། གསང་སྔགས་ཟབ་མོའི་ཆོས་དང་ལྟ་སྤྱོད་སྣོད་མེད་ལ་ཁྲོམ་བསྒྲགས་སུ་བྱེད། གསང་བ་འཆལ་བས་གང་ཟག་གི་སྣོད་ཀྱི་སྐྱོན་ལ་ལྟོས་ནས་ཆོས་ཀྱི་བྱིན་རླབས་ཡལ་བ་ལྟར་སྣང་བ་གསར་རྙིང་གཉིས་ཀའི་གང་ཟག་གི་སྐྱོན་ཡིན་ལ་ཆོས་ཀྱི་སྐྱོན་མ་ཡིན་ཏེ་ད་ལྟའི་དུས་ཀྱང་ཇི་བཞིན་སྒྲུབ་པའི་རྣལ་འབྱོར་པ་རྣམས་ཚེ་འདིའམ་བར་དོར་གྲོལ་བར་བསླུ་བ་མེད་དེ། ཆོས་ཉིད་ཀྱི་བདེན་པ་ནི་བྲི་གང་དང་བྲལ་བས་འདུས་བྱས་ཀྱི་ཁམས་སུ་ཉམས་པ་མེད་པས་ཟབ་མོའི་གནས་ལ་ཐེ་ཚོམ་མི་འཚལ་ལོ། །བསྒོམས་ནའང་སངས་རྒྱས་ཐོབ་མི་ཡོང་བསམ་པའི་ཐེ་ཚོམ་ཉིད་དངོས་གྲུབ་ཀྱི་གེགས་སུ་ཆེ་བར་གསུངས་ཏེ། བདེ་བ་ཅན་དུ་སྐྱེ་བའི་རྒྱུ་ཚོགས་གཞན་ཚང་ཡང་ཐེ་ཚོམ་གྱི་བློ་སྐྱེས་པས་པདྨའི་ཁ་མི་བྱེ་བར་ལོ་གྲངས་དུ་མར་གནས་པར་མདོ་ལས་གསུངས་ཤིང་། གསང་སྔགས་ནི་དད་པ་བརྟན་ན་དབང་པོ་རྣོ་རྟུལ་གང་གིས་ཀྱང་འགྲུབ་པར་བཤད་དེ། དགྲ་ནག་གི་རྒྱུད་ལས། ཆོས་ཉིད་བསམ་གྱིས་མི་ཁྱབ་པའི། །དོན་ལ་ཐེ་ཚོམ་མེད་པ་ཡི། །མཁས་པ་ལ་ནི་དངོས་གྲུབ་ཉེ། །ཡང་ན་བླུན་པོ་དད་པ་བརྟན། །དེ་ལ་སྦྱོར་བའི་དངོས་གྲུབ་ཉེ། །རྟོག་ཅིང་དཔྱོད་པའི་རྟོག་གེ་པ། །དེ་ལ་སྦྱོར་བའི་དངོས་གྲུབ་མེད། །ཅེས་གསུངས་པའི་ཕྱིར་གསང་སྔགས་ནི་རྟོག་གེའི་སྤྱོད་ཡུལ་མ་ཡིན་པར་རྒྱུད་སྡེ་ཐམས་ཅད་ནས་གསུངས་སོ། །དེ་ལྟར་ན་དྲི་བ་པོའི་ལན་ཁོ་བོ་ཅག་གིས་ཆོས་དང་མཐུན་པར་བཏབ་ཟིན་པས་ཡིད་ཆེས་པར་མཛོད་ཅིག །ཡང་ཁྱེད་ཀྱིས་རྙིང་མའི་བླ་མ་ཡོད་བསྡུ་མེད་བསྡུ་གཡུང་སྟོན་ཁྲོ་རྒྱལ་དང་རོང་པ་ལྷ་དགའ་བཅས་ཀྱི། དབང་པོ་ཤིན་ཏུ་རྣོ་ཞིང་བསོད་ནམས་རླབས་ཆེན་དང་ལྡན་པའི་རྗེ་བཙུན་མི་ལ་ལ། ནོང་བསྒོམས་ན་ནོང་སངས་རྒྱས། ནུབ་བསྒོམས་ན་ནུབ་སངས་རྒྱས་པའི་གདམས་ངག་ཟབ་ཤོས་དེ་བསྟན་འདུག་ཀྱང་ཕན་མ་ཐུབ་པར་གཞན་ཡང་སངས་རྒྱས་ཐབས་ཀྱི་གདམས་ངག་གང་ཡང་བསྟན་རྒྱུ་མ་བྱུང་བར་གསར་མའི་གྲུབ་ཐོབ་ལྷོ་བྲག་མར་པའི་མདུན་དུ་གཏོང་དགོས་བྱུང་འདུག་པའི། ཞེས་སོགས་བྲིས་སོ། །བླ་མ་དག་གི་རྗེ་བཙུན་མི་ལ་ལ་གདམས་ངག་བསྟན་རྒྱུ་མེད་ནས་ལྷོ་བྲག་མར་པའི་མདུན་དུ་བཏང་དགོས་བྱུང་བ་ཡིན་མིན་ཁ་ཚོན་ཆོད་དཀའ་སྟེ། སྤྱིར་གང་ཟག་གི་རྒྱུད་ཚོད་རྫོགས་པའི་སངས་རྒྱས་མ་གཏོགས་གཞན་གྱིས་མི་ཤེས་པར་གསུངས་ཏེ་གཞན་སེམས་མཁྱེན་པ་འཕགས་རྒྱུད་ཀྱི་མངོན་ཤེས་ཡིན་པའི་ཕྱིར། དཀོན་མཆོག་བརྩེགས་པ་ལས། འོད་སྲུངས་ང་དང་འདྲ་བ་མ་གཏོགས་གང་ཟག་གི་ཚོད་ཤེས་པ་མ་ཡིན་ནོ། །ཞེས་བཀའ་སྩལ་པ་ལ་དྲན་པ་མངོན་དུ་གཞག་དགོས། ཡེ་ཤེས་ཅན་རྣམས་ཀྱིས་གང་ཟག་སོ་སོའི་ཚེ་རབས་ཀྱི་འབྲེལ་པ་ཡོད་པའི་ལྷ་དང་བླ་མ་ལུང་སྟོན་པ་རྒྱ་བོད་ཀྱི་ཀུན་ཏུ་ཚད་མས་གྲུབ་པ་ཡིན་ཏེ་འཕགས་ཡུལ་དུ་ནག་པོ་བི་རཱུ་པ་ལ་རྡོ་རྗེ་ཕག་མོ་མི་མོའི་རྣམ་པར་བྱོན་ནས་ཁྱོད་ཀྱི་སྐྱེ་བ་མང་པོར་ལས་འབྲེལ་ཡོད་པ་བི་རཱུ་པ་ཡིན་པས་དེ་མ་ཧཱ་ར་ཊ་ར་ཡོད་ཀྱི་དེར་སོང་གསུངས་པའང་གདམས་ངག་མེད་ནས་དེར་བཏང་བ་ཡིན་ནམ། སློབ་དཔོན་མཚོ་སྐྱེས་ལ་རྡོ་རྗེ་ཕག་མོ་རྒན་མོའི་ཚུལ་བཟུང་ནས་ཁྱེད་ཀྱི་ཚེ་རབས་ཀྱི་བླ་མ་གྲུབ་ཐོབ་ཕག་ཚང་པ་ཡིན་པས་དེའི་གན་དུ་སོང་ཞིག་ཅེས་གསུངས་པའང་རྡོ་རྗེ་ཕག་མོ་ལ་གདམས་ངག་བསྟན་རྒྱུ་མེད་པས་ཡིན་ནམ། གྲུབ་ཆེན་ལཱུ་ཡི་པས་ཨོ་ཌི་བི་ཤའི་རྒྱལ་པོ་དང་བློན་པོ་གཉིས་ལ་རྒྱལ་པོ་ཁྱོད་ལྷོ་ཕྱོགས་ཀུ་མ་ར་ཀྵེ་ཏྲ་ན་སྨད་འཚོང་མ་འདི་དང་འདི་ལྟ་བུ་ཡོད་ཀྱི་དེའི་གཡོག་གྱིས་གསུངས་ཤིང་། བློན་པོ་ལ་བྲམ་ཟེ་ཁྱོད་ས་ཀྭ་ན་ན་ག་ར་ན་ཆང་འཚོང་མ་འདི་ལྟ་བུ་ཞིག་ཡོད་པས་དེའི་གཡོག་གྱིས་ཞེས་གསུངས་ནས་བཏང་བའང་གདམས་ངག་བསྟན་རྒྱུ་མེད་པ་དང་མ་གྲོལ་བ་ག་ལ་ཡིན། སློབ་དཔོན་བཱ་ལི་ཏ་པཱ་དེས་སངས་རྒྱས་ཡེ་ཤེས་ལ་བདག་གིས་ནི་དེ་ཁོ་ན་ཉིད་མ་རྟོགས་པས་ཁྱོད་རི་བོ་རྩེ་ལྔར་སོང་གསུངས་ནས་ཕྱིན་པ་འཇམ་དཔལ་བཤེས་གཉེན་དང་འཕྲད་ནས་དངོས་གྲུབ་ཐོབ་པར་བཤད་པ་དང་། རྗེ་ཕག་མོ་གྲུབ་པས་ཐོག་མར་ས་ཆེན་གྱི་དྲུང་དུ་ལམ་འབྲས་ཞུས་ཤིང་བསྒོམས་པས་རྗེ་ཞིག་ན་བླ་མ་ཞང་གིས་ལུང་བསྟན་པ་ལྟར་དྭགས་པོ་སྙི་སྒོམ་གྱི་སྙན་པས་ཐུགས་ཕྲོགས་ཏེ་དྭགས་ལྷ་སྒམ་པོར་བྱོན་ནས་རྗེ་དེ་ཉིད་ཀྱི་ཐུགས་སྲས་སུ་གྱུར་པའང་སྔོན་གྱི་ལས་འབྲེལ་དང་ཐུགས་བསྐྱེད་ཀྱི་ཁྱད་པར་ལས་ཆོས་སྒོ་དེ་ལ་བརྟེན་ནས་བསྟན་པ་དང་སེམས་ཅན་ལ་ཕན་པ་རླབས་པོ་ཆེ་འབྱུང་བར་གཟིགས་པ་ལས། རྗེ་ས་ཆེན་ལ་གདམས་ངག་མེད་པ་དང་ལམ་འབྲས་ཀྱིས་ནོར་མ་ཉན་པ་ག་ལ་ཡིན། རྗེ་བཙུན་ཙོང་ཁ་པས་བོད་ཀྱི་བཤེས་གཉེན་ཐམས་ཅད་ལས་གདམས་ངག་ཡོད་དགུ་གསན་ཀྱང་ལྷོ་བྲག་གྲུབ་ཆེན་ལས་ཀྱི་རྡོ་རྗེ་དང་། བླ་མ་དབུ་མ་པ་ལ་མ་ཐུག་པར་ཡང་དག་པའི་ལྟ་བ་ཇི་བཞིན་ཐུགས་རྒྱུད་ལ་མ་འཁྲུངས་པར་གསུངས་པ་སྔོན་དུ་གང་གསན་པའི་ཆོས་དེ་རྣམས་ཀྱིས་མ་གྲོལ་བ་ག་ལ་ཡིན་ཏེ་སྔོན་གྱི་ལས་འབྲེལ་ཟབ་པའི་བླ་མ་དེ་དག་དང་འཕྲད་མ་ཐག་མངོན་པར་རྟོགས་པ་ཐམས་ཅད་སྒོ་ཕྱེ་བ་འདྲ་ཞིག་སྔོན་གྱི་མཁས་གྲུབ་ཐམས་ཅད་ལ་བྱུང་བར་